കാര്ഷിക വിളകളുടെ വില വര്ധിപ്പിക്കുന്നതു൦, പുതിയ വിളകള്ക്ക് താങ്ങുവില ഏര്പ്പെടുത്തുന്നതും പരിശോധിക്കു൦: കൃഷി മന്ത്രി പി പ്രസാദ് തിരുവനന്തപുരം : സംസ്ഥാനത്ത് നിലവില് അടിസ്ഥാന വില നിശ്ചയിച്ചിട്ടുള്ള കാര്ഷിക വിളകളുടെ വില വര്ധിപ്പിക്കുന്നത് സംബന്ധിച്ചും പുതിയ വിളകള്ക്ക് താങ്ങുവില ഏര്പ്പെടുത്തുന്നതും പരിശോധിക്കുമെന്ന് കൃഷി മന്ത്രി പി പ്രസാദ്. പച്ചക്കറികള്ക്ക് താങ്ങുവില ഏര്പ്പെടുത്തുന്നതിന് കേന്ദ്രസഹായം ലഭിക്കുന്നില്ല. പൂര്ണമായും സംസ്ഥാന ഫണ്ട് ഉപയോഗിച്ചാണ് പദ്ധതി നടപ്പാക്കുന്നത്. ഈ വര്ഷം ഓണക്കാലത്ത് വീട്ടുവളപ്പില് കൃഷി ചെയ്യുന്നതിനായി 50 ലക്ഷം പച്ചക്കറി വിത്ത് പാക്കറ്റുകളും 150 ലക്ഷം പച്ചക്കറി തൈകളും കര്ഷകര്ക്ക് സൗജന്യമായി വിതരണം ചെയ്തിട്ടുണ്ട്. ഉത്സവകാലങ്ങളില് കര്ഷകരില് നിന്ന് നേരിട്ട് സംഭരിക്കുന്ന പച്ചക്കറികള്ക്ക് പൊതുവിപണിയില് ലഭ്യമാകുന്ന സംഭരണ വിലയേക്കാള് 10 ശതമാനം അധികവില നല്കും.വിപണികളിലൂടെ വില്പന നടത്തുമ്ബോള് പൊതുവിപണി വില്പനയില് നിന്നും 30 ശതമാനം കുറഞ്ഞ വിലയ്ക്ക് ഉപഭോക്താക്കള്ക്ക് ലഭ്യമാകും. കര്ഷകരില് നിന്ന് സംഭരിക്കുന്ന വിഷമുക്ത പച്ചക്കറികള് ഓണക്കാലത്ത് പ്രത്യേക വിപണികളിലൂടെ വില്ക്കും. ഇ ചന്ദ്രശേഖരന്, പി ബാലചന്ദ്രന്, ഇ ടി ടൈസണ് മാസ്റ്റര്, സി സി മുകുന്ദന് എന്നിവരുടെ ചോദ്യങ്ങള്ക്ക് മറുപടി പറയുകയായിരുന്നു മന്ത്രി.വിള ഇന്ഷുറന്സ് പദ്ധതിയില് കൂടുതല് ഇനങ്ങള് ഉള്പ്പെടുത്തുന്നത് പരിഗണനയിലാണെന്ന് കൃഷി മന്ത്രി പറഞ്ഞു. നിലവില് 27 വിളകള്ക്കാണ് പദ്ധതി ആനുകൂല്യം ലഭിക്കുന്നത്. വാണിജ്യപുഷ്പക്കൃഷി, പപ്പായ, റംബൂട്ടാന്, പേര, സപ്പോട്ട, പാഷന്ഫ്രൂട്ട് മുതലായ ചെറുഫലവിളകളും ചേമ്ബ്, കാച്ചില്, കൂര്ക്ക തുടങ്ങിയ കിഴങ്ങ് വര്ഗങ്ങള്, തേനീച്ച കൃഷി, കോലിഞ്ചി എന്നിവ കൂടി ഉള്പ്പെടുത്തുന്ന കാര്യമാണ് പരിഗണിക്കുന്നതെന്ന് മന്ത്രി പറഞ്ഞു.